

VLADA REPUBLIKE HRVATSKE

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo poljoprivrede, šumarstva i ribarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Izmjena i dopune Programa potpore gospodarstvima zbog narušenog proizvodnog potencijala uslijed provedbe naređenih mjera suzbijanja afričke svinjske kuge |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. stavka 2. Zakona o poljoprivredi („Narodne novine“, br. 118/18., 42/20., 127/20. - Odluka Ustavnog suda Republike Hrvatske, 52/21. i 152/22.), Vlada Republike Hrvatske je na sjednici održanoj \_\_\_\_\_\_\_\_\_\_\_2024. donijela

**O D L U K U**

**o donošenju** **Izmjena i dopune Programa potpore gospodarstvima zbog**

**narušenog proizvodnog potencijala uslijed provedbe naređenih mjera suzbijanja**

**afričke svinjske kuge**

**I.**

Donose se Izmjene i dopuna Programa potpore gospodarstvima zbog narušenog proizvodnog potencijala uslijed provedbe naređenih mjera suzbijanja afričke svinjske kuge, u tekstu koji je Vladi Republike Hrvatske dostavilo Ministarstvo poljoprivrede, šumarstva i ribarstva aktom, KLASA: 404-01/23-01/83, URBROJ: 525-13/862-24-14, od 10. prosinca 2024.

**II.**

Financijska sredstva za provedbu Izmjena i dopune Programa iz točke I. ove Odluke iznose 1.000.000,00 eura i osigurana su u Državnom proračunu Republike Hrvatske za 2025. godinu, unutar financijskog plana Ministarstva poljoprivrede, šumarstva i ribarstva, na aktivnosti T820072 Izvanredne mjere pomoći u poljoprivredi.

**III.**

Zadužuje se Ministarstvo poljoprivrede, šumarstva i ribarstva da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede, šumarstva i ribarstva da na svojim mrežnim stranicama objavi Izmjene i dopunu Programa iz točke I. ove Odluke.

**V.**

Ova Odluka stupa na snagu danom donošenja.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

# OBRAZLOŽENJE

Program potpore gospodarstvima zbog narušenog proizvodnog potencijala uslijed provedbe naređenih mjera suzbijanja afričke svinjske kuge donesen je Odlukom Vlade Republike Hrvatske, klasa: 022-03/23-04/457, urbroj: 50301-05/31-23-3 od 23. studenoga 2023. godine.

Potpore iz Programa spojive su s unutarnjim tržištem u smislu članka 107. stavka 3. Ugovora i izuzete iz obveze prijave iz njegova članka 108. stavka 3. s obzirom da ispunjavaju sve opće uvjete utvrđene u Poglavlju I. i sve posebne uvjete iz članka 26. točke 10 podtočke b) Uredbe Komisije (EU) 2022/2472 оd 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL 327/1, 21. 12. 2022.).

Cilj Programa je dodjela potpore za nadoknadu gubitka prihoda zbog naređenih mjera koje su na snazi zbog kontrole i suzbijanja afričke svinjske kuge sukladno relevantnim regulativama i mjerama kontrole bolesti, odnosno nemogućnosti držanja svinja.

Proizvođači svinja na čijem objektu nije moguće držati svinje nisu u mogućnosti ostvarivati prihod. Zbog navedenih okolnosti potrebno je dodijeliti potporu navedenim proizvođačima svinja.

Obzirom na potrebu nastavka provedbe Programa ali i pojavu bolesti afričke svinjske kuge i tijekom 2024. godine Izmjenama i dopunom Programa omogućava se nastavak provedbe potpore i u 2025. godini. Sukladno tome osiguravaju se i potrebna sredstva za nastavak provedbe u 2025. godini.

Ukupna financijska sredstva za provedbu iznose 6.000.000,00 eura.

Financijska sredstva su osigurana kako slijedi: iznos od 1.000.000,00 eura osiguran je u Državnom proračunu Republike Hrvatske za 2023. godinu unutar razdjela 060 Ministarstva poljoprivrede, šumarstva i ribarstva, iznos od 4.000.000,00 eura osiguran je Državnom proračunu za 2024. godinu u okviru limita ukupnih rashoda za razdjel 060 Ministarstva poljoprivrede, šumarstva i ribarstva, dok je preostali iznos od 1.000.000,00 eura osiguran u Državnom proračunu za 2025. godinu, u okviru glave 06005 na aktivnosti T820072 Izvanredne mjere pomoći u poljoprivredi.